Vasvra-flop met die antwoord op sy T-hempSkermgreep uit die video Winkels is vol T-hemde met handelsmerke en slagspreuke van popsterre, flieks en superhelde – en dit help soms om presies te weet wat jy dra. Dié jong man, Alberto, het besluit om ŉ T-hemp van Captain America aan te trek toe hy op ŉ Spaanse vasvrakompetisie, “Ahora Caigo” (rofweg vertaal as “Nou val ek”), verskyn het. Alberto het dalk nooit kon raai dat ŉ vraag oor Marvel se Avengers in die kompetisie gevra sou word nie, wat nog te sê ŉ spesifieke vraag oor Captain America! Alberto moes ŉ vraag beantwoord wat iemand, wat al minstens een Avengers-fliek gesien het, sou kon beantwoord. Die vraag: “Wat is Steve Rogers in die Avengers: ŉ dokter, meneer of kaptein?” Indien iemand egter nie weet dat Captain America se regte naam Steve Rogers is nie, sal hulle dalk oor dié vraag struikel. Maar iemand wat ŉ T-hemp van Captain America dra, sou tog seker die antwoord ken? Ongelukkig nie. Alberto het dadelik “dokter” geraai – en gou sy fout besef. Die gasheer Arturo Valls het vinnig ŉ grap gemaak: “Ons dra hierdie hemde en weet nie wie dit is nie!” Alberto kon met R1,5 miljoen weggestap het as hy al die vrae beantwoord het. Die volgende Avengers-fliek sal na verwagting in April 2018 vrygestel word. https://youtu.be/KlxJQEKhsNk